Prosjekt for omstilling av administrative tjenester
Det medisinske fakultet
Rapport fra arbeidsgruppe for studieadministrasjon

Arbeidsgruppe III Studieadministrasjon ble i brev fra Styringsgruppen av 04.02.03 oppnevnt med følgende medlemmer:
Per Omvik, professor, prodekanus for undervisning, leder
Etelka Tamminen Dahl, seniorrådgiver, Utdanningsavdelingen 

Arne Tjølsen, professor, Preklinisk institutt 

Bjørn Bolann, førsteamanuensis, Institutt for indremedisin 

Jannicke Liland Bjørke, førstekonsulent, Institutt for indremedisin

Margarete Olafsson, førstekonsulent, Gades institutt 

Tori Langaas, førstekonsulent, Institutt for samfunnsmedisinske fag

Randi Oen, førstekonsulent, Preklinisk institutt 

Eli Mjøs Persen, fung. kontorsjef, Det medisinske fakultet, har vært sekretær for gruppen.

Arbeidsgruppen ble gitt følgende mandat:

1. redegjøre kort om  hva den mener er de viktigste utfordringene for fakultetet ut fra nåværende og framtidig studiestruktur og iverksetting av Kvalitetsreformen,

2. utarbeide en kort og skjematisk oversikt over de studieadministrative funksjonene (funksjonsbeskrivelse) som utføres ved fakultetets enheter (fakultetssekretariatet og instituttene), 

3. vurdere om de kartlagte funksjonene er i overensstemmelse med fakultetets framtidige behov for studieadministrative tjenester,

4. anbefale hvilke oppgaver som bør ligge ved fakultetet (ut fra det synspunkt at det er relativt få og spesialiserte oppgaver og av koordinerende art), og hvilke oppgaver som kan legges til de nye instituttene, evt. samles for flere av de nye instituttene.

På grunnlag av framtidige utfordringer, funksjonsbeskrivelse og forslag til arbeidsdeling av de studieadministrative funksjonene skal gruppen

5. angi hvilken administrativ kompetanse som kreves ved fakultetet og ved instituttene,

6. foreslå hvordan nødvendig kompetanse kan opparbeides/tilføres fakultetet og instituttene for å få på plass den kompetanse som kreves for å ivareta studieadministrative funksjonene ved fakultetet og instituttene.

Gruppen bes spesielt vurdere: 

· utfordringer i forhold til innføring av Kvalitetsreformen og i forhold til studentenes læringsmiljø, jfr Lov om univ. og høgskoler, § 44 (DAK-sak 116/02),

· helseforetakets medvirkning til et godt læringsmiljø,

· arbeidsdeling institutt/fakultet innenfor studieprogrammene ved fakultetet (profesjonsstudier (medisin og odontologi), masterstudier, emner/emnegrupper, videre- og etterutdanning) og plassering  av de studieadministrative funksjonene, 

· administrasjon og organisasjonsmessig tilknytning for  desentral undervisning ved sykehus,

· arbeidsdeling i forhold til Senter for videre- og etterutdanning (SEVU),

· IKT i undervisningen og oppfølging av fyrtårnprosjektene,

· informasjon om studier og undervisning, bl. a. for å rekruttere og beholde de beste studentene,

· om ekspedisjonstjenester er organisert på en effektiv måte. Gruppen bes spesielt vurdere en felles studentekspedisjon for fakultetets studenter i Bygg for biologiske basalfag,

· veiledningstjenester i de ulike studieprogrammene,

· om fakultetet nyttiggjør seg de mulighetene som foreligger i Felles studentsystem (FS), LOCUS romreservasjonssystem og  de administrative støttesystemene som innføres for nettbasert informasjon om studier og undervisning,

· hvordan progresjon og resultatrapportering kan kvalitetssikres, 

· andre studieadminstrative funksjoner som bør prioriteres ved de nye storinstituttene, eventuelt samordnes for flere institutter eller ved fakultetet,

· hvordan unngå personavhengighet og sårbarhet når det gjelder kompetanse. 

Med grunnlag i arbeidsgruppens mandat, har gruppen gjennomgått de enkelte punkter og foretatt de vurderinger som gruppen er bedt om.  Under pkt. 1 har gruppen prøvd å vurdere dagens situasjon i forhold til de utfordringer fakultetet står overfor innen arbeidsområdet.  Gruppen har også gitt særlige vurderinger i eget avsnitt.
Arbeidsruppen har hatt 3 møter. I tillegg hadde de administrativt tilsatte medlemmene et møte for å gjennomgå liste over funksjonene og arbeidsfordeling mellom nivåene.  Gruppen deltok også i fellesmøtet for alle gruppene 27.02.03.

1. Fakultetet viktigste utfordringer ut fra nåværende og fremtidig studiestruktur og iverksetting av Kvalitetsreformen.
Arbeidsgruppen har trukket frem følgende utfordringer for fakultetet:

- Ny utvalgsstruktur
- Flere studieprogram
- Krav som følge av kvalitetsreformen
- Verktøy i studieadministrativt arbeid
- Møte med studentene/tilgjengelighet/ekspedisjon
- Læringsmiljø
- Organisering av etter- og videreutdanning

Ny utvalgstruktur fra 01.01.03
Hovedfagskomiteen og Studieplankomiteen ble fra 01.01.03 lagt ned, og ansvaret ble overført til Studieutvalget (SU).  Foruten prodekanus for undervisning og tre studentmedlemmer (to fra medisinstudiet, en fra andre studier ved fakultetet), består SU av visestyrer for undervisning fra de seks nye storinstituttene.  SUs mandat vil bli endelig fastlagt i løpet av våren 2003, men det er klart at SU skal ha ansvar for all undervisning som gis av fagmiljøene ved Det medisinske fakultet, også etter- og videreutdanning.  SU vil også ta ansvar for at fakultetets undervisningstilbud er i samsvar med nasjonale kvalitetskrav og undervisningsmål.

Eksamens- og undervisningsutvalgene (EUU) ved instituttene må settes sammen slik at alle fagmiljø som gir undervisning blir representert.

Det er opprettet studieprogramstyre for master i farmasi, ledet av førsteamanuensis Svein Haavik og administrert av Utdanningsavdelingen.  PKI-instituttene har opprettet programstyre for master i humanbiologiske fag.  ISF vurderer å gjøre det samme for master i helsefag, ikke minst for å ivareta det tverrfakultære samarbeidet med fagmiljøene Det psykologiske fakultet.

Man kan videre tenke seg mer uformelle emne-/organblokkstyrer m.v., men det må være opp til det enkelte institutt å organisere samarbeidet i fagmiljøet utover den formelle utvalgsstrukturen.

Det medisinske fakultet vil fra Kvalitetsreformens innføring ha ansvar for flere studieprogram
Fakultetet tilbyr følgende studieprogrammer:  Medisinstudiet, master i helsefag, master i humanbiologiske fag, engelskspråklig master og  master i farmasi (uavklart mht. administrasjon) og gir videre preklinisk undervisning for odontologi- og tannpleierstudenter. Det gis også emneundervisning i Modul 3 (metode) i tidligere helsefag grunnfag, fellesdelen, og emneundervisning under bachelor i biologi ved mat.nat.fak. og master (ulike studieretninger) ved mat.nat.fak.

Utfordringer ved iverksetting av Kvalitetsreformen
Karakterskala
Bokstavkarakterer er iverksatt fom. kull 00 i medisinstudiet. Det var vedtatt å fortsette med tallkarakterer for kull 99 og eldre kull, men det vil ikke være mulig å etter 01.07.2003. Omregningstabellen som var fastsatt for bruk for studenter som flyttet fra kull 99 eller lavere kull til kull 00 eller høyere kull, må derfor tas i bruk for å regne ut avdelings- og hovedkarakter.

Det er vedtatt vurderingskriterier for bokstavkarakterer til master i helsefag som fra 01.07.2003 også må benyttes for hovedfagsstudenter og studenter som får overføring fra hovedfag til mastergrad i helsefag.  Det må utarbeides omregningstabeller dersom det vedtas at gjennomsnittskarakter for hovedfag/mastergrad skal gis.

Det er ikke vedtatt vurderingskriterier for master i humanbiologiske fag.  Dette må settes opp, og det må lages omregningstabeller for studenter som kommer i overgang mellom hovedfag (c.scient.) og mastergrad, og studenter som får innpasset emner avlagt med tallkarakter i mastergraden.

Nye undervisnings- og vurderingsformer
Medisinstudiet er under evaluering/oppfølging av evaluering, og resultatene avventes.  Endringer som oppfølging av evaluering av 1. avdeling er under saksbehandling.

Master i helsefag har tatt i bruk nye vurderingsformer for enkelte moduler, bl.a. mappevurdering.  Fagmiljøene ønsker å prøve ut nye vurderingsformer og ta dette gradvis i bruk når man får mer erfaring.
Kvalitetsreformen fordrer nye undervisningsformer med tilbakemelding underveis til studentene.  Master i helsefag har fulgt dette opp i ny studieplan, og vil arbeide videre med utvikling ettersom man vinner erfaring og kompetanse.  Medisinstudiet vil bli gjennomgått etter evalueringen med tanke på de nye kravene, men fakultetet er i gang med å opprette et Ferdighetslaboratorium som vil gi medisinstudentene trening i praktiske ferdigheter.  Også øvrige studieplaner vil bli lagt opp/gjennomgått ihht. kravene.

Undervisningsårets lengde

Medisinstudiet har hatt studieår på 40 uker, fordelt med 18 uker i høstsemesteret og 22 uker i vårsemesteret, fordelt over 24 uker.  Førsteårskullet vil starte opp en uke før øvrige kull og få en ukes lengre juleferie.  Overgang til 19/21 ukers år vil kreve studieplanmessige omlegginger som er vanskelig pga. den kliniske undervisning, og er derfor uaktuelt for medisinstudiets vedkommende.
Helsefag har startet undervisningsåret samme uke som medisinstudentene. Undervisningen vil fra H2003 strekke seg lenger mot semesterslutt.  Fakultetets nye studieprogrammer vil måtte innrette seg etter det som fastsettes sentralt ved UiB mht. undervisningsårets lengde og oppstart.

Internasjonalisering
Fakultetet har flere utvekslingsavtaler for medisinstudenter, og sender ut og tar i mot en rekke studenter hvert år.  Det er igangsatt et arbeid for å skaffe oversikt over mulige avtalepartnere for helsefagstudenter.  Dette må være et samarbeid med fagmiljøene.  Det må settes i gang tilsvarende arbeid for øvrige studieprogram.

Tettere oppfølging av den enkelte student
Fakultetet har lang erfaring med oppfølging av studieprogresjon for profesjonsstudentene.  Detaljert studieplan og ”Utfyllende regler til forskrift for studier og grader ved Det medisinske fakultet for graden cand.med.” har vært viktige verktøy i dette arbeidet. Også hovedfagskontrakter er blitt fulgt opp mht. permisjoner, forlengelse m.v. i Hovedfagsmodulen FS.  Fakultetet har satt seg inn i bruk av den nye planstudentmodulen i FS og utarbeidelse av utdanningsplaner, og vil bidra i arbeidet med utforming av masterkontrakter ved UiB.  Det vil bli utarbeidet Utdanningsplaner for de studieprogrammer der dette vil være et krav som følge av sentrale bestemmelser og regelverk.
Kvalitetssikring

Fakultetet ser det som viktig at rutiner vedr. kvalitetssikring skal være hensiktsmessige styringsverktøy både for fakultetet, UiB og overordnete myndigheter.

Fakultetet har rutiner for evaluering av sine studieprogrammer, og vil, etter at evaluering av 2. avdeling er avsluttet våren 2003, gjennomgå rutinene med tanke på å få en helhetlig evaluering av studiet.  Det vil også tas hensyn til at evaluering må foregå på en slik måte at verken studenter eller fagmiljøet trettes ut, og det tas derfor sikte på en rullerende evaluering.  Fakultetet tar ellers sikte på å følge de retningslinjer som gis av NOKUT/UiB sentralt.

Fakultetet er videre opptatt av at alle tall som rapporteres fra fakultetet, er så korrekte som mulig, og at vektøyet som benyttes i arbeidet er hensiktsmessig.

Fakultetet avholder hvert år et studiekvalitetsseminar for lærere og øvrige ansatte.  Våren 2003 vil hovedtema være evaluering.

Verktøy i studieadministrativt arbeid
Felles studentsystem (FS)
FS brukes i dag til studie- og eksamensadministrasjon, men bruken ved instituttene er per i dag relativt liten.  ISF og PKI har benyttet FS til administrasjon av hovedfagsstudenter, mens de øvrige institutter stort sett har benyttet lesemulighetene i programmet og til å ta ut undervisningslister.

Hovedfagsmodulen inngår nå i den nye planstudentmodulen, som i tillegg til hovedfags- og masterstudenter skal inneholde opplysninger om alle studiprogramstudenter.  Fra denne modulen lages også utdanningsplaner for den enkelte student.  Det vil bli behov for opplæring av alle som skal benytte denne modulen til lesing og innlegging av opplysninger.

Det vil i tillegg være behov for grunnopplæring av alle som hittil ikke har benyttet FS, og det vil også være behov for opplæring i studieelement-, undervisnings- og eksamensmodulene samt øvrige moduler etter behov.

Studentportalen
Instituttene skal selv legge inn opplysninger om undervisningsmoduler og timeplaner.  Dette krever opplæring samt videreutvikling av timeplanleggingssystemet.  Både studenter og ansatte må kunne få ut sine timeplaner gjennom dette systemet.

Locus (Romreservasjonsystem til undervisnings-/andre formål)
Romreservasjonsystemet må  inngå i timeplanleggingsverktøyet, slik at det ikke er nødvendig å gjøre arbeidet flere ganger, evt. både på institutt og fakultet.

Netscape Calender (Elektronisk kalender)
Dersom en felles studentekspedisjon i BBB skal fungere, vil det være nødvendig med bruk av en elektronisk kalender for å gjøre avtaler med studieveilederne og evt. også studieadministrativt personale på instituttene.  I dag benyttes Netscape Calender med hell til dette formål i fakultetsekspedisjonen i Haukelandsbakken 4.


Doculive (arkivsystem)

UiB med alle fakultetssekretariatene benytter i  dag dette systemet til arkivføring.  Det er under vurdering å utvide systemet med saksbehandlermodul, noe som vil lette tilgang til arkivmateriale og effektivisere saksbehandling.
Møte med studentene: tilgjengelighet, ekspedisjon
Studentbarometeret viser at tilgjengelighet er viktig for studentenes tilfredshet med de studieadministrative tjenester.  Dette omhandler både åpningstider og plassering av ekspedisjoner samt at de får utført tjenesten der og da, eller blir henvist til riktig instans/person.

Fakultetet har i dag sin ekspedisjon i Haukelandsbakken 4 med åpningstid 10-14.30 (13.00 fredag).  Her får studentene svar på enklere henvendelser om timeplaner, eksamen, sensur, utlevering av studielån, utvidet eksamenstid, bekreftelser, parkeringsoblat, underskrift av taushetsløfte og mye mer.  Studentene får også hjelp til å avtale tid over telefon eller elektronisk kalender med studieveileder eller saksbehandler, får telefonnummer til Lånekassen m.m.

Instituttene tar i mot henvendelse fra studenter i arbeidstiden.  Medisinstudentene kommer her først og fremst ved særskilte behov, mens ISF og PKI i stor grad besvarer henvendelse fra øvrige studentgrupper som ikke i like stor grad oppsøker fakultetsekspedisjonen.

Det kan være ønskelig med tilgjengelighet i hele normalarbeidstiden (8.00-15.45/15.00).  Arbeidsgruppen vil under punktet vurderinger foreslå felles studentekspedisjon for fakultetets studenter i BBB, med unntak av helsefagstudentene som etter flytting til Kalfarveien bør ha egen ekspedisjon.

Læringsmiljø
Vektlegging av studentenes læringsmiljø er hjemlet i Universitets- og høgskolelovens

§ 44, og det er vedtatt at UiB sentralt skal opprette et eget læringsmiljøutvalg.  Fakultetet ønsker ikke opprette et eget utvalg, men at dette skal ivaretas ved et eget punkt i Studieutvalgets mandat.

Fakultetet er avhengig av helseforetakets medvirkning til et godt læringsmiljø.  Dette vil bli vurdert særskilt senere i arbeidsgruppens innstillling.

Organisering av etter- og videreutdanning
Ny finansieringsordning for universiteter og høgskoler vil gjøre det nødvendig med grundige vurderinger om studietilbud skal gis som betalingsstudier gjennom SEVU eller som fakultetets ordinære studietilbud.  Fakultetets bidrag mht. faglige godkjenninger, administrativ innsats m.v. må budsjetteres for at fakultetet skal få tilført ressurser i forhold til utførte oppgaver.

Når det gjelder legers etter- og videreutdanning, er forholdet mellom Lægeforeningens og de medisinske fakultetenes rolle uavklart og må gjennomgås nøyere med tanke på oppgavefordeling.

2. Skjematisk funksjonsoversikt
Denne finnes som vedlegg.  Arbeidsgruppen vil særlig kommentere at fakultetet får nye oppgaver i forbindelse med de nye studieprogrammene samt krav fra Kvalitetsreformen.

3. Vurdering av om de kartlagte områdene er i overensstemmelse med fakultetets fremtidige behov for studieadministrative tjenester
Arbeidsgruppen har listet opp funksjoner rundt studieadministrativt arbeid per i dag og slik vi tenker oss at Kvalitetsreformen vil kreve.  Det er usikkerhet forbundet med at regelverk ennå ikke er på plass og dataverktøy ikke er ferdig utviklet.  Likeså er det usikkerhet forbundet med i hvilken utstrekning fakultetet vil få nye administrative oppgaver med etter- og videreutdanning.

4. Anbefaling av hvilke oppgaver som bør ligge ved fakultetet, og hvilke oppgaver som kan legges til de nye instituttene.  Evt. samling av oppgaver for flere av de nye instituttene.
I vedlegg er arbeidsgruppens forslag til funksjonsfordeling beskrevet.  Gruppen har gått inn for at all administrasjon og saksbehandling skal skje på lavest mulig nivå, nærmest der oppgaven utføres, og at prinsippet om fullført saksbehandling bør følges.  Fakultetet må ivareta oppgaver av koordinerende art. Videre skal oppgavefordelingen hindre dobbeltarbeid ved at fakultetet saksbehandler der instituttet kunne gjennomført og fullført saksbehandlingen uten unødig kontakt eller brevskirving mellom nivåene. Gruppen har satt opp en kolonne for ”Myndighet”, fordi det i noen tilfelle (for eksempel studentopptak) er fakultetet som har myndighet til å ta opp studenter, mens prinsippet gruppen har arbeidet etter, tilsier at opptaksarbeidet (til masterprogrammer og enkeltemner) skjer på instituttnivå.  For å oppnå dette, anbefaler arbeidsgruppen at der instituttet skal gi uttalelse i saker hvor fakultetet har myndighet, oversendes saken til instituttet for saksbehandling.  Instituttet skriver så svarbrev som oversendes (evt. elektronisk) for undertegnelse på fakultetsnivå.

Gruppen har ikke funnet det hensiktsmessig med samling av oppgaver for flere institutter, men ser ikke bort fra at det i situasjoner med lengre fravær av personale som utfører spesialiserte oppgaver, kan være hensiktsmessig å ”kjøpe” denne tjenesten fra annet institutt.  Nettverksgrupper, der personalet blir godt kjent med øvrige medlemmer og deres særlige arbeidsoppgaver, kan være en mulig tilnærming til en slik løsning.

5. Krav til administrativ kompetanse ved fakultetet og instituttene
Alle enheter bør ha studieadministrativ kompetanse minimum på førstekonsulentnivå. Ved nyansettelser bør man kreve høyere utdannelse på minimum cand.mag.nivå, helst på høyere nivå.  I tillegg bør både fakultet og institutter ha erfarings-, veilednings- og forvaltningskompetanse i tillegg til nødvendig kompetanse i bruk av dataverktøy til bruk til studieadministrative oppgaver.

6. Hvordan nødvendig studieadministrativ kompetanse kan opparbeides/tilføres fakultet og institutter
Dersom enheten ikke har studieadministrativt personale ihht. kravene i punktet over, bør kontorsjef/kontorleder ha tilsvarende kompetanse innen studieadministrative oppgaver.  Studieadministrativt personale med lavere formalkompetanse og høy realkompetanse kan utfylle og sammen med kontorsjef/kontorleder utgjøre den kompetanse som kreves for enheten.

Kompetansekartleggingen vil avklare om det finnes et kompetansegap som må fylles ved kompetanseheving eller nyrekruttering.  Kompetanseheving kan skje ved kurs, opplæring, nettverkgrupper, brukergrupper m.m. Ved siden av sentrale kompetansehevingsprogrammer, som er i gang både for førstelinje- og studieadministrativt personale, foreslås det også å bygge nettverksgrupper på fakultetsnivå der kompetanseutveksling vil være en vesentlig hensikt med gruppene.

Ved instituttsammenslåing kan man få en rasjonaliseringsgevinst som kan gi mulighet for spesialisering innen studieadministrative oppgaver.  Det må frigjøres tilstrekkelig tid til kompetansehevingstiltak, og det må sikres at sårbarheten ved (lengre) fravær blir minimalisert, gjerne ved at minst to personer ved enheten overlapper hverandre.  Større enheter gir grunnlag for at flere ansatte har kjennskap til saksområdet. Det siste kan også bygges opp over tid ved stillings-/oppgaverullering, eventuelt gjennom samarbeid mellom flere institutter.  Utvikling av rutinebeskrivelser er et viktig redskap. En forutsetning for god og stabil ivaretaking av arbeidsoppgavene, er at ressurser som settes av til å utføre studieadministrative oppgaver, er dimensjonert slik at arbeidet kan ivaretas både i ordinære og ekstraordinære situasjoner.


Særlige vurderinger
· Innføring av Kvalitetsreformen og studentenes læringsmiljø
Det nye BBB vil gi gode forhold for studentene mht. krav til læringsmiljøet. Fakultetet har for øvrig rutiner for kontakt med Kontor for funksjonshemmede studenter for særlig tilrettelegging for enkeltstudenter med spesielle behov både i undervisnings- og eksamenssituasjon.


· Helseforetakets medvirkning til et godt læringsmiljø
Det er opprettet samarbeidsorgan mellom helseforetaket og Det medisinske fakultet/UiB.  Dette er et forum hvor foretaket kan ansvarliggjøres for studentenes læringsmiljø.  Det bør opprettes tilsvarende formelle fora mellom sykehusavdelinger og institutt for at læringsmiljøet best kan ivaretas.  Etter omorganisering av instituttstrukturen er dette en spesielt viktig oppgave fordi det ikke lenger er kongruens mellom institutt og avdeling – instituttene vil i dag ha kontaktflate i forhold til flere avdelinger mot tidligere bare en.
· Arbeidsdeling institutt/fakultet og plassering av studieadministrative funksjoner
Se punkt 3.

· Administrasjon og organisasjonsmessig tilknytning for desentral undervisning ved sykehus
Arbeidsgruppen har vurdert om det er naturlig å flytte tilnytningen fra fakultets- til instituttnivå, slik situasjonen er for undervisningen ved DSH, og som fungerer godt.  Vurderingen gjøres fordi de arbeidsoppgavene det dreier seg om, i sin karakter er insituttoppgaver, ikke fakultetsoppgaver, også ihht. det forslag for funksjonsdeling som  gruppen leverer.  Tjenestevei for sakene som behandles er også instituttene.  Ettersom de tre sykehusene i Førde, Haugesund og Stavanger gir undervisning i sju forskjellige fag med fire ulike insittutt-tilknytninger, finner ikke arbeidsgruppen det hensiktsmessig på nåværende tidspunkt å flytte arbeidsgiveransvaret for de tilsatte ved den desentrale undervisningen.  Samarbeidet mellom de respektive institutter og de fakultetstilsatte ved sykehusene fungerer bra, og er et godt utgangspunkt for ytterligere samarbeid om nye arbeidsoppgaver, for eksempel innlegging av timeplaner i Studentportalen.
· Arbeidsdeling i forhold til SEVU
SEVU forestår det administrative ansvaret for betalingsstudier, fra budsjettarbeid til markedsføring og praktisk gjennomføring av studier og eksamen.  Dette innebærer også informasjon om studietilbudene gjennom Studentportalen. Fakultetet skal forestå faglige godkjenninger, inklusiv evt. beregninger av studiepoeng, oppnevne sensorer, legge inn emner i FS, samt skrive ut vitnemål for oppnådd grad.  Kursbevis skal også underskrives av faglig ansvarlig på institutt- eller fakultetsnivå.

Fakultetets bidrag må budsjetteres slik at fakultetet enten får kreditering for avlagte studiepoeng eller på annen måte blir tilført beregnet andel av innsatsen.
· IKT i undervisningen og oppfølging av fyrtårnprosjektene
Rapport fra ”Fyrtårnprosjektene” ble fremlagt for Studieplankomiteen i september 2002, og videreføring av prosjektene samt fakultetets IKT-strategi er fortsatt under oppfølging.  Det arbeides med innføring av IKT-baserte undervisningsmoduler ved flere institutter som ledd i ivaretakelsen av Kvalitetsreformens intensjoner.  Fordi man ennå er i ferd med å vinne erfaring på området, vil innføring av IKT i undervisningen måtte skje gradvis. Imidlertid må dette punktet sees i sammenheng med fakultetets oppfølging av vedtatt handlingsplan for IKT-støttet læring i de nye studieprogrammene, vedtatt i Utdanningsutvalget 27.01.03, samt vedtatt IKT-strategiplan for UIB (Universitetssrtyret sak 12/03).
· Informasjon om studier og undervisning for å rekruttere og beholde (de beste) studentene
Fakultetet har forholdt seg til de sentrale kravene om utarbeidelse av informasjonsmateriell, brosjyrer og nettbasert informasjon for nåværende og potensielle studenter for neste studieår og endringer som følge av Kvalitetsreformen.  Fakultetet har også bidratt med studieveiledere ved messer og skolebesøk som UiB har deltatt i vinteren 2003. Mye av arbeidet har vært gjort på fakultetsnivået som er avhengig av instituttenes og fagmiljøenes medvirkning til beskrivelse av studieprogrammene.  Instituttene som har ansvar for masterprogrammer, har i stor grad selv stått for informasjon om sine programmer.

Timeplanleggingssystem, som er under vurdering, skal være operativt fra høsten 2004.  Dette vil være et system som kan benyttes til å utarbeide timeplaner, mens instituttene i dag legger inn allerede ferdige timeplaner i Studentportalen.

Det har tradisjonelt vært god rekruttering av studenter til medisinstudiet, og gjennomføringsgraden er ca. 91% av de studenter som tas opp. Oppfølging av studenter har vært ivaretatt av fakultetet for alle studieprogrammer.  Oppfølging av medisinstudenter ihht. regelverk for studiet, har vært gjort rutinemessig og fungerer godt.  Likeledes har oppfølging av hovedfagsstudenter på helsefag fungert godt i forhold til hovedfagsavtalene.  Her kan man likevel overlate denne oppfølgingen til instituttnivå, ettersom det ikke er koordineringsoppgaver å ta hensyn til.
· Ekspedisjonstjenester - felles studentekspedisjon
Ekspedisjonstjenesten må fungere så godt at studentene får hjelp på stedet, eller blir henvist til riktig instans første gang, helst slik at det blir gjort avtale på stedet med riktig instans/person over telefon eller via elektronisk kalender.

Som nevnt i pkt. 1 under ”Møte med studentene”, vurderer arbeidsgruppen det hensiktmessig å flytte fakultetsekspedisjonen og slå den sammen med øvrig ekspedisjon i BBB. Forutsetning for at dette skal fungere, er at det skjer kompetanseoverføring mellom fakultets- og instituttpersonale ved at personer sitter sammen i ekspedisjonen i noen tid av åpningstiden (hele normalarbeidstiden). Den fakultetsansatte må også ha deler av sin arbeidsdag sammen med fakultetsadministrasjonen av hensyn til informasjons- og kompetanseoverføring.  Det må videre være mulig å avtale møte med studieveilederne/studieadministrativt personale gjennom telefon eller elektronisk kalender.

Den felles studentekspedisjonen må sikres hensiktsmessig lokalisering, god infrastruktur og gode arbeidsforhold i BBB.  Bemanningen må dimensjoneres slik at funksjonen opprettholdes både ved kortere og lengre fravær.

Det vil likevel ikke være hensiktsmessig å ivareta ekspedisjonstjenester for helsefagstudentene i BBB etter at Institutt for samfunnsmedisinske fag har flyttet til Kalfarveien.  ISF bør derfor har egen ekspedisjon.  Dersom Lånekassen endrer sine rutiner og utleverer lån/stipend direkte til studenten over bankkonto, vil ikke dette medføre særlig ekstraarbeid for instituttet, ettersom helsefagstudentene i liten grad ellers oppsøker fakultetsekspedisjonen, og henvendelsene likevel rettes til instituttet.

· Veiledningstjenester for de ulike studieprogrammene
Studieprogrammer der flere av fakultetets institutter er involvert, og der opptaket skjer sentralt, bør veiledes på fakultetsnivå av hensyn til helhet og den nødvendige koordinasjon i programmet. Per i dag gjelder dette medisin- og farmasistudiet.

Studieprogrammer, der opptaket skjer ved institutt, bør også veiledes ved institutt. Per i dag gjelder dette det engelskspråklige masterprogrammet samt masterprogrammene i hhv. humanbiologiske fag og helsefag.

· Administrative støttesystemer – vurdering av utnyttelse
Fakultetet har de siste årene lagt ned mye ressurser på å benytte FS i den grad det er et hensiktsmessig verktøy, og har også bidratt i brukergruppene som er organisert sentralt ved UiB.  Således har fakultetet vært med på å videreutvikle FS, som ennå har mange mangler i forhold til de utfordringer som Kvalitetsreformen krever mht. til administrasjon av studenter og studieprogrammer, men også med tanke på rapportering og som informasjonsverktøy.  Det vil være nødvendig med utstrakt opplæring for å utnytte FS maksimalt til alle formål på alle nivåer. Bedre kompetanse i bruken av FS og bedre utnyttelse av verktøyet vil effektivisere det studieadministrative arbeidet ved instituttene.

Når det foreligger et godt timeplanleggingsverktøy, planlagt ferdig høsten 2004, vil dette forenkle timeplanarbeidet for våre institutter, samtidig som det vil fungere som informasjon til studenter, lærere og øvrige ansatte.  Gjennom Studentportalen skal studentene finne sin egen timeplan og beskrivelse av fag, hvor undervisningen foregår, hvilken lærer som er satt opp m.m.

Romreservasjonssystemet må samordnes timeplanleggingsverktøyet for å hindre dobbeltarbeid.


· Kvalitetssikring av studieprogresjon og resultatrapportering
Arbeidsgruppen har som forutsetning at den nye Planstudentmodulen i FS vil være et hensiktsmessig redskap for oppfølging av den enkelte students progresjon.  Det bør utvikles rutinebeskrivelser for å kvalitetssikre hvordan oppfølging skal skje, samt for å sikre lik oppfølging av like saker.  Behandling i Den sentrale klagenemnd medvirker også til likebehandling av like tilfeller.

Konsekvent og konsistent bruk av FS, og enhetlig koding i FS, vil sikre at resultater blir korrekt rapportert.  Bruken av FS må følges opp med bruker- eller nettverksgrupper for at dette kan oppnås.

· Prioritering/samordning av studieadministrative funksjoner
De nye storinstituttene må prioritere gode beskrivelser av de studieprogrammer/deler av studieprogrammer og emner som de har undervisningsansvar for.  Dette innebærer alle opplysninger som studentene skal forvente å finne i Studentportalen, som timeplaner, fag- og målbeskrivelser.

Arbeidsgruppen har ikke funnet det hensiktsmessig å foreslå å samordne funksjoner for flere institutter, heller ikke å samordne den type oppgaver som naturlig hører hjemme ved instituttene ved fakultetet.


· Personuavhengighet/kompetanse
Behandlet under pkt. 6.
11.03.03

